Hirvi
Hirvi on heimonsa suurin laji, ja sonni voi painaa yli 700 kilogrammaa. Hirvisonneilla on täysiluiset hanko- tai lapiosarvet. Hirvet syövät sekä vesikasveja että kuivan maan kasveja. Ne voivat saada aikaan pahoja metsätuhoja syömällä oksia ja kuorta ja taittamalla puiden latvuksia. Nykyisin hirvellä ei ole juuri muita vihollisia kuin ihminen: hirviä metsästetään ja niitä kuolee liikenteessä.
Hirvensalmen vaakuna
Vaakunan selitys on ”kultakentässä musta, kävelevä hirvi, kaviot punaiset.” Hirvi tosin on sorkkaeläin eikä sillä ole kavioita. Vaakunan on suunnitellut Gustaf von Numers, ja Hirvensalmen kunnanvaltuusto hyväksyi sen kokouksessaan 22. joulukuuta 1952. Sisäasiainministeriö vahvisti vaakunan käyttöön 20. huhtikuuta 1953.